El Consell Agrari finalitza les labors de recuperació de la Font de Ribera
05 d’agost 2022

![](/media/hwmk4xm2/c-font-de-la-ribera.jpg?width=850&height=566.9886363636364)

El Consell Agrari de l'Ajuntament de Sagunt ha acabat les obres d'ampliació de la restauració mediambiental de l'enclavament de la Font de Ribera. Un paratge en estat d'abandó durant diversos anys i en el qual l'any passat es van iniciar labors de recuperació després de més de 10 anys sense actuacions. Una brigada formada per un capatàs i nou peons han restaurat una àrea de 3.300 m².

Entre altres actuacions destaca el desbrossament selectiu de vegetació ruderal i arvense (respectant espècies com _Pistacia lentiscus_), la millora del drenatge de la font ampliant i millorant el pendent de la rasa d'evacuació d'aigua, estabilització de l'àrea amb murets naturals per a evitar l'erosió i pèrdua progressiva de sòl, poda d'ullastres i garroferes per a millorar el seu vigor i millora paisatgística de l'entorn, ressaltant elements clau com la font i el pont en arc de pedra.

La regidora delegada d'Agricultura i presidenta del Consell Agrari, Ana María Quesada, ha explicat que este treball es fa **«seguint la línia que ens vam marcar l'any passat de recuperació, en este any ja hem acabat a l'entorn de la Font de Ribera».** A més, ha assenyalat que **«enguany hem tornat per a repassar i fer el manteniment corresponent, i per a ampliar la zona de neteja i d'adequació»** i que **«s'han cuidat determinats arbres, que s'han quedat més podats i nets, ja que hem eliminat la mala herba perquè recuperen la seua forma».** Quesada s'ha mostrat orgullosa i agraïda amb tots els equips de treball, i **«en este cas, amb este equip que ha treballat a Font de Ribera».** A més, ha demanat a la ciutadania que visite este entorn i que el cuide.

Este estiu s'estan fent treballs de millora de les infraestructures rurals del terme municipal amb fons del Servici Públic d'Ocupació Estatal (SEPE) del Ministeri de Treball i Economia Social i de l'Ajuntament de Sagunt.

En eixe sentit, el Consell Local Agrari s'ha acollit als Plans Especials d'Ocupació en Zones Rurals Deprimides, pel qual es regulen ajudes a la contractació de persones desocupades per a actuacions d'interés general i social, a fi d'atenuar la desocupació de la branca agrícola. La subvenció concedida pel SEPE és d'uns 400.000 €, al que se li suma l'aportació municipal d'uns 100.000 €, donant lloc a un pressupost total d'al voltant de 500.000 € que estan destinats a l'execució d'obres en camins rurals i altres intervencions. Esta inversió ha permés la contractació de 67 persones parades, 8 capatassos i 59 peons agrícoles, per a fer treballs agrícoles durant la temporada estival.

Les actuacions mediambientals, que es van iniciar el passat 1 de juliol i finalitzaran el pròxim 30 de setembre. S'estan realitzant en camins de les partides de Montíber, de Gausa, en les marjals, en les instal·lacions del CEACV i, també, s'està duent a terme la millora d'infraestructures en altres camins rurals.

D'altra banda, la presidenta del Consell Agrari ha indicat que **«seguirem en esta línia, per ser la part responsable en el desbrossament de tots aquells camins entorn de parcel·les agrícoles»,** i al mateix temps**, «farem tot el que estiga a la nostra mà en tots els camins rurals i zones que corresponguen al Consell Agrari».**

*   [](http://www.facebook.com/sharer.php?u=https://aytosagunto.es/va/actualitat/el-consell-agrari-finalitza-les-labors-de-recuperacio-de-la-font-de-ribera/ "Facebook")
*   [](http://twitter.com/share?url=https://aytosagunto.es/va/actualitat/el-consell-agrari-finalitza-les-labors-de-recuperacio-de-la-font-de-ribera/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-consell-agrari-finalitza-les-labors-de-recuperacio-de-la-font-de-ribera/ "Linked In")
*   [](mailto:?body=https://aytosagunto.es/va/actualitat/el-consell-agrari-finalitza-les-labors-de-recuperacio-de-la-font-de-ribera/)